石篆詩
作者：歐陽修
朝代：宋

paragraphs: 寒巖飛流落青苔，旁斲石篆何奇哉。
其人已死骨已朽，此字不滅留山隈。
山中老僧憂石泐，印之以紙磨松煤。
欲令留傳在人世，持以贈客比瓊瑰。
我疑此字非筆畫，又疑人力非能爲。
始從天地胚渾判，元氣結此高崔嵬。
當時野鳥踏山石，萬古遺迹於蒼崖。
山祗不欲人屢見，每吐雲霧深藏埋。
羣仙飛空欲下讀，常借海月清光來。
嗟我豈能識字法，見之但覺心眼開。
辭慳語鄙不足記，封題遠寄蘇與梅。